**Рукометни савез Републике Српске**

**ПРАВИЛНИК О РАДУ**

**КОМИСИЈА И ПРАВНИХ ТИЈЕЛА РУКОМЕТНОГ САВЕЗА РЕПУБЛИКЕ СРПСКЕ**

**Бања Лука септембар 2020. године**

**С А Д Р Ж А Ј:**

1. ОПШТЕ ОДРЕДБЕ

2. ИНТЕРНА ОРГАНИЗАЦИЈА

3. КОМИСИЈЕ РУКОМЕТНОГ САВЕЗА РС

А – Заједничке одредбе за све сталне комисије

Б –Сталне комисије

Ц – Повремене комисије

4. ПРАВНА ТИЈЕЛА

А –Врсте правних тијела

Б – Заједничке одредбе за сва правна тијела

5. ЗАВРШНЕ ОДРЕДБЕ

На основу члана 33. Статута Рукометног савеза Републике Српске Управни одбор РСРС на сједници одржаној \_\_\_\_\_\_\_\_\_\_.године, доноси слиједећи

**ПРАВИЛНИК О РАДУ КОМИСИЈА И ПРАВНИХ ТИЈЕЛА**

**Рукометног савеза Републике Српске**

**I. ОПШТЕ ОДРЕДБЕ**

**Члан 1.**

(Скраћенице и значење појмова)

За потребе овог правилника, користе се сљедеће скраћенице:

а) РСРС – Рукометни савез Републике Српске;

б) УО РСРС- Управни одбор Рукометног савеза Републике Српске;

ц) РС БиХ – Рукометни савез Босне и Херцеговине;

д) ОЛ РСРС – Омладинске лиге Рукометног савеза Републике Српске;

е) ЕХФ – Европска рукометна федерација;

ф) ИХФ – Међународна рукометна федерација.

**II. ИНТЕРНА ОРГАНИЗАЦИЈА**

**Члан 2.**

(Подручје примјене)

Овим правилником регулишу се сљедеће области:

а) састав и надлежности-задаци комисија РСРС;

б) састав и надлежности-задаци правних тијела РСРС.

**III. КОМИСИЈЕ РСРС**

У складу са одредбама чланова 48. 49. 50. и 51.. Статута Рукометног савеза Републике Српске овај Правилник одређује права доношења одлука, статус чланова, те права и обавезе сталних и повремених комисија РСРС.

**А – Заједничке одредбе за све сталне комитете**

**Члан 3.**

(Састав комисија)

Комисије се састоје од 3 (три) до 5 (пет) чланова, о чему одлуку доноси Управни одбор РСРС.

Чланове комисија именује Управни одбор РСРС из реда чланова Савеза.

Предсједавајућег бирају чланови комисије.

**Члан 4.**

(Именовање чланова комисија)

Чланове комисија именује УО РСРС из реда чланова Савеза.

Управни одбор РСРС одређује одговарајући рок за подношење приједлога за именовање комисија.

**Члан 5.**

(Разрјешење чланства у комитету)

Члан комисије може бити разријешен функције (чланства) те по потреби замијењен путем УО РСРС у случају:

а) смрти;

б) оставке;

ц) неспособности обављања дужности због тешке болести или несреће;

д) разрјешења према одредбама Статута РСРС;

е) уколико према оцјени УО РСРС своју функцију обавља на незадовољавајући начин;

ф) када члан не присуствује на најмање двије прописно сазване сједнице комисије без оправданог разлога током исте календарске године, а о чему ће предсједавајући комисија одмах обавијестити УО РСРС.

У случајевима из претходног става члана комисије замјењује замјенски члан до завршетка мандата.

**Члан 6.**

(Кворум и одлуке)

Уколико се ради о комисији са 3 (три) члана, на првој сједници комисије потребно је присуство сва 3 (три) члана, а одлука је усвојена ако је подрже најмање 2 (два) члана Комисије.

У случају недостатка кворума присуства на првој сједници комисије заказује се поновљена сједница наредног радног дана у исто вријеме и на истом мјесту. На овој сједници потребно је присуство најмање два члана комисије, а одлука је усвојена ако је подрже најмање два члана комисије.

Ако се ради о комисијама са 5 (пет) чланова, кворум присуства је најмање 3 (три) члана. Одлуке се доносе на првом састанку ако их подржи најмање 3 (три) члана комисије.

У случају недостатка кворума присуства на првој сједници комисије, заказује се поновљена сједница наредног радног дана у исто вријеме и на истом мјесту. На овој сједници потребно је присуство најмање 3 (три) члана комисије. На другом састанку одлуке се доносе ако их подржи 3 (три) присутна члана.

У хитним случајевим, комисија може доносити одлуке и писаним очитовањем чланова комисије (путем е-маила или фаxа), о чему одлучује предсједник комисије.

Када се гласа путем е-маила или фаxа, предсједник комисије организује гласање, доставља материјале и резултате извршеног гласања УО РСРС, укључујући испринтане е-маилове или фаxове.

Код гласања писменим очитовањем, одлука се сматра усвојеном само ако је донесена консензусом.

**Члан 7.**

(Начела у раду комисија)

Комисије у свом раду поштују начела независности и принцип повјерљивости.

а) Начело независности подразумјева да комисија ради потпуно независно, без икаквих упута и сугестија других тијела, органа или појединаца. Чланови комисија се обавезују да ће се суздржати од вршења било каквих активности које би на било који начин биле непоштене природе и/или у супротности са интересима РСРС . Чланови комисија ће се суздржати од учествовања у дискусијама и/или доношењу одлука по било којем питању или у било којој ситуацији гдје постоји сукоб интереса било то интереса самог члана или члана његове породице, родбине или пријатеља. Чланови комисија морају одмах о било којем облику сукоба интереса обавијестити предсједавајућег, који доноси одлуку у случају двојне или спора у погледу независности члана. Уколико постоји двојба или спор у погледу независности предсједавајућег комисије, Генерални секретар доноси коначну одлуку.

б) Начело повјерљивости подразумјева да се сви чланови комисија обавезују да све информације са којим су упознати везано за одређена питања и поступке, остану повјерљиве. Чланови комисија РСРС не смију откривати запримљене информације добивене током рада у РСРС те су их обавезни држати у потпуној тајности прије, током и након свог именовања на функцију. Повјерљива документација се мора пажљиво чувати те иста вратити секретару комисије након завршетка мандата члана. Комисије упознају средства јавног информисања о својим одлукама, закључцима и ставовима једино путем Пресс службе (портпарола) РСРС.

**Члан 8.**

(Предсједавајући)

Предсједавајући представља комисију. Након консултација са Генералним секретаром предсједавајући одређује датуме и дневни ред сједница.

Предсједавајући је одговоран да комисија прописно обавља своје послове и да о томе редовно информише УО РСРС.

Предсједавајући комисије РСРС у сарадњи са секретаром / администрацијом:

а) припрема састанке комисије (дневни ред, позиве, итд.)

б) предсједава састанком комисије;

ц) предводи дискусије и осигурава несметан ток састанка;

д) одобрава записник-листу активности;

е) одмах обавјештава чланове комисије о свим посебним ситуацијама;

Предсједавајући координира захтјевима за излагање. Он може ограничити вријеме говорницима или преузети друге мјере како би осигурао хармоничан ток састанка.

Ако је предсједавајући одсутан или предсједавајући не може обављати своју дужност на састанку или дијелу састанка због сукоба интереса, њега ће замијенити први потпредсједник, а у случају одсуства првог потпредсједника њега ће замијенити други потпредсједник.

**Члан 9.**

(Секретар комисије)

Канцеларија РСРС пружа административну подршку сталним и повременим комисијама. У ту сврху Генерални секретар доноси одлуку и именује компетентну особу за Секретара комисије. Секретар се бира из реда запосленика,Канцеларије РСРС.

Задаци Секретара комисије су:

а) заједно са предсједавајућим припрема и организује сједнице комисија;

б) у име предсједавајућег шаље позиве за сједнице са дневним редом и пратећом документацијом;

ц) води записнике са сједница комисија;

д) ажурира евиденцију чланова;

е) заједно са предсједавајућим припрема годишње извјештаје и планове рада на годишњем нивоу;

ф) активно учествује на изради одлука, закључака и упутстава комисија;

г) прати реализацију и провођење одлука и закључака комисија;

х) ради са свим члановима на изради измјена и допуна прописа из домена рада комисија;

и) прати усклађеност прописа РСРС из домена рада комисија са законским прописима у РС/БиХ;

ј) у име комисија кореспондира са Канцеларијом РСРС и осталим статутарним тијелима РСРС.

**Члан 10.**

(Сарадња, подршка и радне групе)

Свака комисија РСРС сарађује по потреби са другим комисијама, правним тијелима, Канцеларијом РСРС и другим органима РСРС.

Сваки комисија РСРС може у раду тражити подршку или услуге од спољних стручних савјетника.

Сваки комисија РСРС може по потреби успоставити повремену радну групу за рјешавање одређених области. Радну групу могу да чине ограничени број чланова односне комисије, спољни стручни савјетник/ци, као и запосленици надлежног одјела Канцеларије РСРС. Радне групе подносе извјештај односној комисији.

**Члан 11.**

(Присуство и учесталост састанака)

Чланови комисија РСРС морају лично присуствовати састанцима. Замјеници и/или пратња не могу приступити састанцима.

Чланови Управног одбора задужени за поједине области, Предсједник и Генерални секретар РСРС могу присуствовати састанцима комисија РСРС. Састанцима комисија РСРС увијек присуствују секретар комисије, а зависно од потреба могу бити позвани и други чланови Канцеларије РСРС.

Састанци комисија РСРС нису отворени за јавност. Међутим, комисије могу позвати треће стране да узму учешће на састанку, ако сматрају да је то потребно сходно дневном реду и хитности поступка.

Учесталост састанака комисија РСРС одређује предсједавајући, у сарадњи са Канцеларијом РСРС, сходно потребама и хитности ситуације и предмета које треба размотрити.

**Члан 12.**

(Дневни ред састанка комитета)

Предсједавајући комисије, у сарадњи са секретаром комисије, припрема нацрт дневног реда за састанак односне комисије.

Сљедеће ставке је потребно уврстити на дневни ред састанка:

а) увод предсједавајућег;

б) прозивка чланова;

ц) извјештај о проведеним процедурама сходно записнику-листи активности са претходног састанка;

д) теме састанка;

е) остало.

Приједлог дневног реда треба послати члановима односне комисије РСРС заједно са позивним писмом и релевантним документима 7 (седам) дана прије састанка, а уколико обим и природа послова захтјевају, овај рок може бити и краћи од 7 (седам) дана. Чланови комисије могу предложити предсједавајућем измјену или допуну дневног реда састанка. У правилу, такви приједлози морају бити упућени секретару комисије 3 (три) дана прије одржавања сједнице. Исти се морају доставити у писменој форми, те је потребно навести аргументоване разлоге за измјену и допуну дневног реда. У складу са претходним потребно је доставити допуну материјала за нови дневни ред сједнице.

У посебним случајевима, када то ситуација налаже, могу бити и краћи рокови за достављење позивног писма и релевантне документације, као и за достављање приједлога за тачке дневног реда од стране чланова комитета.

Дневни ред се утврђује прије почетка састанка. Предсједавајући може прилагодити дневни ред ако оцијени да је одређено питање хитно.

Измјене дневног реда се не могу вршити током састанка.

**Члан 13.**

(Одговорности)

За сваку од сталних комисија одређене су посебне надлежности и одговорности, које су дефинисане одредбама овог Правилника.

**Члан 14.**

(Записник - Листа активности)

Након сваког састанка комисије РСРС, секретар комисије припрема записник - листу активности.

Записник - листа активности се односи на активности које је потребно предузети, а треба да садржи сљедеће:

а) датум, мјесто и вријеме састанка;

б) листу учесника и одсутних чланова

ц) коначни дневни ред;

д) коментаре учесника који су изричито намијењени да се уврсте у листу активности;

е) опис донесених одлука, закључака или договорених мјера;

ф) јасан опис активности/задатака које је потребно предузети/извршити, имена особа задужених за реализацију датих активности/задатака и тачан рок за постизање наведених активности/задатака;

г) датум и мјесто сачињавања листе активности наводећи и име секретара комисије.

Записник - листу активности треба одобрити предсједавајући комисије, у року од три (3) дана, од дана одржавања састанка, након чега се записник-листа активности прослијеђује (поштом, факсом или е-маилом):

а) члановима односне комисије (присутним или одсутним),

б) Генералом секретару РСРС,

ц) особама задуженим за реализацију активности/ задатака,

д) осталим учесницима које одреди предсједавајући комисије (нпр. Члановима УО РСРС).

**Члан 15.**

(Етичко и професионално понашање и остале обавезе)

Прије ступања на дужност, чланови комисија и стручних тијела РСРС су дужни:

- да писмено обавијесте Генералног секретара РСРС о свим функцијама које су обављали или које тренутно обављају, посебно оне везане за рукомет, а које би могле доћи у сукоб са функцијом унутар РСРС , те о свим другим професионалним ангажманима, другим звањима или пословним релацијама и/или везама са особама или компанијама;

- да одмах писмено обавијесте Генералног секретара РСРС о свакој промјени у погледу горе наведеног током трајања свог мандата (чланства).

Током свог мандата (чланства), чланови комисија РСРС су дужни:

- да поштују принципе вјерности, интегритета и спортског духа у складу са принципима коректности, што посебно укључује обавезу суздржавања од свих активности које би могле угрозити интегритет РСРС или његових такмичења или рукомету донијети лош углед;

- да се суздрже од прихватања било каквих новчаних дарова те прихватања било каквог облика користи за коју би се реално могло сматрати да превазилази локалне културне обичаје (ова се одредба односи на бесплатне позиве трећих страна које имају интерес да утичу на будуће одлуке или изборе унутар РСРС; ако у вези са овим постоји дилема, чланови су дужни консултовати Генералног секретара РСРС);

- да поштују и сва остала етичка правила понашања наведена у осталим правним актима РСРС.

Од чланова комисија РСРС се очекује:

- да извршавају све задатке уз највише професионалне вјештине и пажњу у складу са статутима, правилницима, директивама и одлукама РСРС, РС БиХ, ИХФ-а и ЕХФ-а;

- да предузимају разумне кораке на стицању и одржавању свих неопходних вјештина за обављање сваког РСРС, РС БиХ, ЕХФ и/или ИХФ задатка што укључује и стицање знања о релевантним правилницима, директивама, инструкцијама и упутствима које периодично издају , РСРС, РС БиХ, ЕХФ и ИХФ;

- да на почетку свог мандата (чланства) потпишу изјаву којом су сагласни да ће поштовати статуте, правилнике, директиве и одлуке РСРС, РС БиХ, ЕХФ-а и ИХФ-а

- да доставе личне податке секретару комисије и да га обавијесте о евентуалним промјенама путем телефона, е-маила, факса или писма;

- да обавијесте секретара комисије о свакој својој вези са чланицама, лигом или клубовима који учествују у такмичењима РСРС, РС БиХ, ЕХФ-а, те да га сходно томе, на вријеме обавијесте о свакој промјени датих информација;

- да се припреме за састанак;

- да активно учествују у дискусијама;

- да обављају додијељене задатке у утврђеним роковима;

- да дају пуни допринос постизању утврђених циљева.

**Б – Стални комитети**

**Члан 16.**

Сталне комисије РСРС су

1. Комисија за информисања;
2. Комисија за маркетинг;
3. Комисија за безбједност;
4. Комисија за стручна питања;
5. Комисија за прописе;
6. Комисија за омладински рукомет;
7. Комисија за женски рукомет;
8. Комисија за мушки рукомет;
9. Комисија за рукомет на пијеску;
10. Комисија за статус играча и трансфер;
11. Такмичарска комисија;
12. Комисија за питања суђења и контролисања суђења;
13. Комисија за здравствена питања;

**Члан 17.**

1. **КОМИСИЈА ЗА ИНФОРМИСАЊА**

Надлежности и задаци:

* прати одредбе свих за РСРС релевантних прописа, правилника и докумената које издају надлежни органи, а односе се на информисање јавности;
* прати и проучава развој одговарајућих медијских алата и технологија и израђује властите предлоге правила и прописа о преношењу информација и кориштењу медија за надлежне органе РСРС и његове асоцијације и клубове чланове, у оквиру надлежности РСРС, те оцјењује адекватност различитих медија за промовисање рукометне игре и ефикасно преношење релевантних информација о рукомету и за рукомет;
* прати праксе и понашање свих одговорних тијела и појединаца у оквиру РСРС у смислу њихових обавеза да поштују модерне медијске стандарде и прописе ради спрјечавања евентуалних дезинформација, о свим актерима рукометне игре и такмичења;
* прати и медијско извјештавање о понашању, фер плеју, моралу и друштвеној одговорности свих актера рукометне игре и такмичења;
* ова комисија је надлежна и за сва остала питања у складу са одлукама Управног одбора РСРС

**Члан 18.**

1. **КОМИСИЈА ЗА МАРКЕТИНГ**

Надлежности и задаци:

* прати одредбе домаћих и свих за РСРС релевантних међународних прописа укључујући прописе ЕХФ-а и ИХФ-а као и домаће правилнике и документе које издају надлежна законодавна тијела, повезане са општим активностима маркетинга и рекламирања преко ТВ-а, а нарочито оне повезане уопште са спортом и посебно са рукометом;
* прати и проучава развој одговарајућих рукометних маркетиншких алата и технологија као и ТВ технологија и израђује властите приједлоге правила и прописа о маркетингу и кориштењу ТВ-а за надлежне органе РСРС и његове асоцијације и клубове чланове, у оквиру надлежности РСРС, те оцјењује адекватност различитих маркетиншких истраживања за промовисање рукометне игре кориштењем ТВ-а као најприступачнијег и најприхватљивијег медија;
* прати и мјери најбоље праксе одржавања развоја добрих маркетиншких пракси и употребе ТВ-а у корист рикометне игре;
* прати и проучава праксе и понашање свих одговорних тијела и појединаца у оквиру РСРС у смислу њихових обавеза да истражују тржиште и рекламирају рукометну игру;
* расправља о општој маркетиншкој стратегији за сва такмичења РСРС и о њиховој вези са мрежом ТВ медија ради информисања УО РСРС;
* савјетује о питањима која се тичу односа између РСРС и разних маркетиншких и медијских партнера, нарочито ТВ-а;
* подстиче размјену информација између националних асоцијација и/или клубова о маркетингу и ТВ-у;
* прати развој и еволуцију ТВ и маркетиншке индустрије;
* даје претходно мишљење на приједлоге нових маркетиншких уговора РСРС, прије коначне одлуке УО РСРС;
* ова комисија је надлежна и за сва остала питања у складу са одлукама УО РСРС.

**Члан 19.**

1. **КОМИСИЈА ЗА БЕЗБЈЕДНОСТ**

Надлежности и задаци:

* прати одредбе свих закона, подзаконских аката, прописа и свих међународних прописа релевантних за РСРС, укључујући законе и правилнике ЕХФ-а и ИХФ-а као и домаће правне прописе и стандарде повезане са изградњом и безбједности дворана као и спречавањем инцидената и хулиганстава на спортским догађајима;
* предлаже измјене и допуне прописа из области безбједности;
* региструје све негативне појаве на рукометним дворанама и предлаже мјере којима се спрјечава ширење истих;
* на крају сваке такмичарске сезоне, а по потреби и чешће подноси извјештај УО РСРС о безбједоносном стању на рукометним утакмицама;
* подстиче сарадњу клубова са организованим клубовима навијача;
* предлаже планове обезбјеђења утакмица свих репрезентативних селекција РСРС;
* прати и спроводи препоруке прописане од стране Института за јавно здравство РС;
* овај комитет је надлежан и за сва остала питања у складу са одлукама УО РСРС.

**Члан 20.**

1. **КОМИСИЈА ЗА СТРУЧНА ПИТАЊА**

Надлежности и задаци:

* учествовање у изради приједлога плана и програма за унапређење рада свих репрезентативних селекција;
* утврђивање критерија за избор и именовања у стручним штабовима репрезентативних селекција;
* унапређивање квалитета рукомета, путем савремених метода тренинга;
* подузимање свих неопходних мјера за побољшање радно-правног статуса тренера;
* рјешавање питања рукометне теорије и праксе;
* учествовање у провођењу семинара за тренере, у сарадњи са Заједницом тренера РС;
* ова комисија рјешава и друга питања у складу са одлукама и захтјевима УО РСРС.

**Члан 21.**

1. **КОМИСИЈА ЗА ПРОПИСЕ**

Надлежности и задаци:

* врши праћење одредби свих закона, подзаконских аката и прописа и свих међународних прописа релевантних за РСРС, укључујући законе и правилнике ЕХФ-а и ИХФ-а, као и домаће правне документе које издају надлежна законодавна тијела, као и законе, подзаконске акте и правилнике које изради било које тијело или члан РСРС, а у вези са надлежностима РСРС, врши оцјену усклађености једних с другима, процјењује ваљаност свих релевантних правилника и прописа са посебним освртом на осигуравање коначних верзија свих наведених докумената РСРС, прије него што их размотри и усвоји УО РСРС или Генерална скупштина РСРС;
* прати и проводи најбољу праксу у одржавању ефективних правних структура и функција других рукометних савеза, као и праксу ЕХФ-а и ИХФ-а како би се развила и осигурала потпуна владавина права;
* прати и примјењује најбољу праксе и понашање свих одговорних тијела и појединаца у смислу њихових обавеза како би се поштовали наведени закони, подзаконски акти, као и прописи, чиме би се спријечила злоупотреба законских обавеза прописаних тим документима;
* врши анализу правних питања везаних за рукомет и о томе савјетује УО РСРС и Генералног секретара РСРС;
* даје правне савјете везано за статут и правилнике РСРС;
* расправља и проучава домаће законе коју утичу на рукомет и РСРС;
* даје правне савјете о споровима у које је укључен РСРС;
* прати израду закона у РС, БиХ и ЕУ у области спорта уопште, а нарочито у области рукомета;
* овај комитет је надлежан и за сва остала питања у складу са одлукама УО РСРС.

**Члан 22.**

1. **КОМИСИЈА ЗА ОМЛАДИНСКИ РУКОМЕТ**

Надлежности и задаци:

* у сарадњи са Комесаром ОЛ РСРС предлаже начин организовања такмичења у омладинској конкуренцији у РС за дужи временски период;
* у сарадњи са Комесаром ОЛ РСРС предлаже мјере за унапређење развоја омладинског рукомета;
* учествује у предлагању стручних штабова омладинских репрезентативних селекција;
* предлаже измјене и допуне прописа у вези са омладинским ногометом/фудбалом;
* Комисија је надлежна и за друга питања према одлукама УО РСРС.

**Члан 23.**

1. **КОМИСИЈА ЗА ЖЕНСКИ РУКОМЕТ**

Надлежности и задаци:

* у сарадњи са Комесаром женске лиге предлаже начин организовања такмичења у женској конкуренцији у РС за дужи временски период;
* у сарадњи са Комесаром женске лиге предлаже мјере за унапређење развоја женског рукомета;
* учествује у предлагању стручних штабова женских репрезентативних селекција;
* предлаже измјене и допуне прописа у вези са женским рукометом;
* Комисија је надлежна и за друга питања према одлукама УО РСРС.

**Члан 24.**

1. **КОМИСИЈА ЗА МУШКИ РУКОМЕТ**

Надлежности и задаци:

* у сарадњи са Комесаром мушке лиге предлаже начин организовања такмичења у мушкој конкуренцији у РС за дужи временски период;
* у сарадњи са Комесаром мушке лиге предлаже мјере за унапређење развоја мушког рукомета;
* учествује у предлагању стручних штабова мушких репрезентативних селекција;
* предлаже измјене и допуне прописа у вези са мушким рукометом;
* Комисија је надлежна и за друга питања према одлукама УО РСРС.

**Члан 25.**

1. **КОМИСИЈА ЗА РУКОМЕТ НА ПИЈЕСКУ**

Надлежности и задаци:

* предлаже мјере за унапређење развоја рукомета на пијеску;
* предлаже измјене и допуне прописа у вези са рукометом на пијеску;
* ова комисија је надлежна и за сва остала питања у складу са одлукама УО РСРС.

**Члан 26.**

1. **КОМИСИЈА ЗА СТАТУС ИГРАЧА И ТРАНСФЕР**

Надлежности и задаци:

* прати осигуравање услова и осталих неопходних елемената за радно, професионално, економско, социјално, здравствено, едукационо и техничко стање играча према потреби, штити њихов општи статус, легитимна права и интересе, осигуравајући најбољи начин за могуће остваривање играчевих интереса и права као и њихових одговорности и обавеза, али такође штити и легитимне интересе и права УО РСРС, као и његовим удруженим члановима укључујући и клубове;
* прати и примјењује најбољу праксу вођења сигурног и повољног статуса играча, контролише трансфер играча из клуба у клуб, примјењује промотивне стратегије и акције како би се исте имплементирале у РСРС и његовим удруженим члановима, уз посебну пажњу да оне буду усклађене са правилницима РСРС као и одговарајућим ИХФ и ЕХФ правилима за статус и трансфере играча, као и са међународним и домаћим прописима/законима који се односе на људска права, законима о раду, као и правима из радног односа, те свим осталим општим и посебним међународним и домаћим прописима релевантним за статус у различитим категоријама рада и/или занимања (професионално, радни однос, добровољно, и сл.), као и са модерним менаџерским поступцима у овој области како би се горе наведене активности омогућиле на одговарајући начин.
* разматра питања везана за активности заступника играча и у складу с тим савјетује УО РСРС;
* припрема приједлоге измјена и допуна прописа који се односе на регистрацију, статус и трансфер играча;
* даје тумачења везана за примјену Правилника о регистрацији, статусу и трансферу играча РСРС;
* осигурава поштoвање правилa о статусу и трансферу играча ИХФ-а и ЕХФ-а;
* рјешава и друга питања унутар своје надлежности, које јој повјери УО РСРС.
* ова комисија је надлежна и за сва остала питања у складу са одлукама УО РСРС.

**Члан 27.**

1. **ТАКМИЧАРСКА КОМИСИЈА**

Надлежности и задаци:

* Такмичарска комисија врши праћење свих такмичења која су у надлежности РСРС, савјетује УО РСРС и Генералног секретара о свим врстама питања везаним за такмичења и управљање организацијом такмичења, не само она од државне и републичке важности него и за појединачне клубове, а која се требају стално пратити и анализирати. У овом погледу, Такмичарска комисија треба имати врло добру, сталну, институционовализовану и блиску сарадњу са свим другим комисијама, како би имала потпунији увид у сва такмичења и све с њима повезане услове која су у надлежности РСРС.
* Такмичарска комисија мора посједовати све релевантне информације о такмичењима у сваком тренутку и мора их бити спремна достављати Генералном секретару РСРС на дневној основи, као и РСРС ради одлучивања и предузимања мјера према потреби.
* УО РСРС даје смјернице Такмичарској комисији у смислу циљева и приоритета такмичарских политика, као и правила која Комитет за такмичење треба исправно слиједити.

Комитет за такмичење независно и перманентно извршава сљедеће задатке:

* извјештава о такмичењима у надлежности РСРС, УО РСРС и Генералног секретара;
* утврђује и даје приједлог УО РСРС у вези са могућим промјенама система такмичења у РС;
* одговорно управља процесима организационог ризика такмичења;
* предлаже политику улагања у инфраструктуру потребну за редовна такмичења;
* предлаже мјере за спријечавање потенцијалних проблема у „утакмицама високог ризика“ заједно с Комисијом за безбједност РСРС;
* оцјењује регуларност такмичења и подноси извјештаје УО РСРС;
* управља процесима, стално надзире и контролише сва такмичења у надлежности РСРС;
* израђује препоруке о евентуалним измјенама и допунама постојећих клупских такмичења РСРС, као и измјенама и допунама свих правилника којима су регулисана ова такмичења;
* прати припрему и извођење свих фаза такмичења;
* предлаже формат и правила квалификација за Куп РСРС,
* овај комитет је надлежан и за друга питања према одлукама Извршног одбора НС/ФС БиХ

**Члан 28.**

1. **КОМИСИЈА ЗА ПИТАЊА СУЂЕЊА И КОНТРОЛИСАЊА СУЂЕЊА**

Надлежности и задаци:

* прати осигуравање услова за добар рад судија, питања везана за кориштење адекватних судијских технологија и поступака за одржавање и заштиту фер-плеј понашања играча на ногометним/фудбалским утакмицама, те прати дјелотворност и ефикасност различитих приступа и резултата од стране референтних судија;
* сви чланови Комисије равноправно учествују у анализи извјештаја са свих утакмица из надлежности РСРС;
* савјетује УО РСРС о свим питањима и оперативном управљању у вези са смјерницама и поступцима за добро суђење битним за рукометну игру, утакмице и играче;
* посматра, прати, надзире и анализира извјештаје посматрача суђења, узимајући у обзир све аспекте и околности рукометног такмичења и утакмица као и свих догађаја који захтијевају оцјену рада судија и услова за њихов наступ и вођење утакмица, те предлаже или независно предузима одговарајуће и релевантне мјере;
* израђује извјештаје о раду Комисије, те их подноси УО;
* на основу постигнутих резултата оцјењује и рангира категорије судија, асистената судија и посматрача суђења;
* проводи програм развоја ради обуке и едукације судија, помоћника судија,, инструктора судија и посматрача суђења, како би се осигурала правилна, унифицирана и конзистентна примјена правила игре;
* препознаје, прати и подржава перспективне младе судије;
* представља РСРС према његовим асоцијацијама чланицама у питањима везаним за судије и суђење;
* усваја листу инструктора судија и посматрача суђења;
* израђује и проводи свој програм развоја у складу с ИХФ, ЕХФ инструкцијама;
* помаже асоцијацијама чланицама РСРС у питањима везаним за судије и суђење;
* доноси одлуку о броју судија, као и листу судија за сва такмичења у надлежности РСРС;
* на основу прописаних критерија доставља ЕХФ-у приједлоге судија за ЕХФ међународну листу судија;
* именује инструкторе за теоретски и практични дио испита за стицање појединих категорија звања судија;
* одређује судије за пријатељске међународне утакмице репрезентација РСРС, у сарадњи са Удружењем рукометних судија и контролора РС;
* подноси извјештаје на крају полусезоне и сезоне УО РСРС;
* у сарадњи са Удружењем рукометних судија и контролора РС сачињава испитне задатке и форму полагања испита за стјецање звања савезни судија;
* ова комисија је надлежна и за сва остала питања у складу са одлукама УО РСРС.

**Члан 29.**

1. **КОМИСИЈА ЗА ЗДРАВСТВЕНА ПИТАЊА**

Надлежности и задаци:

* прати одредбе свих закона, подзаконских аката и других домаћих прописаи свих међународних прописа релевантних за РСРС, укључујући и законе и правилнике ЕХФ-а и ИХФ-а као и домаће правне прописе и стандарде у погледу здравствене заштите рукометаша.
* осигурава унапређење здравствене заштите рукометаша свих узраста;
* сарађује са ентитетским и регионалним савезима и клубовима ради развоја здравствене службе у клубовима и редовних љекарских прегледа играча;
* организује у сарадњи са здравственим институцијама и стручњацима спортске медицине едукацију из подручја медицине за клупске докторе, физиотерапеуте и тренере;
* предлаже критеријуме за избор доктора и физиотерапету свих репрезентативних селекција.
* Остварује сарадњу са Агенцијом за антидопинг контролу БиХ и предузима одговарајуће мјере и активности против допинга, укључујући и Правилник о антидопинг контроли.
* На крају сваке такмичарске сезоне подноси извјештај УО РСРС о стању здравствене заштите у клубовима у оквиру РСРС и другим активностима;
* Обавља инспекцијски надзор, те доставља мишљење Такмичарској комисији у погледу испуњености медицинских захтјева у дворанама у којима се одигравају утакмице такмичења РСРС;
* Ова комсија је надлежна и за остала питања у складу са одлукама и захтјевима УО РСРС.

**Ц – Повремене комисијe**

**Члан 30.**

УО РСРС може по потреби именовати повремене комисије ради рјешавања посебних питања на ограничени временски период . УО РСРС одређује састав комисија и дефинише њихова права и дужности.

УО РСРС именује предсједавајућег повремене комисије.

**IV ПРАВНА ТИЈЕЛА РСРС**

**А - Врсте правних тијела**

**Члан 31.**

Правна тијела РСРС су:

а) Дисциплинска комисија,

б) Комисија за жалбе.

Б - Заједничке одредбе за правна тијела

**Члан 32.**

(Састав правних тијела)

Правна тијела састоје се од 3 (три) редовна члана, укључујући и једног предсједавајућег.

Чланове правних тијела именује Скупштина РСРС на приједлог УО РСРС на мандат од 4 (четири) године.

Чланови правних тијела не могу у исто вријеме бити чланови нити једног другог тијела РСРС.

**Члан 33.**

(Именовање чланова правних тијела)

Чланове правних тијела именује Скупштина РСРС на приједлог УО РСРС на мандат од 4 (четири) године.

Предсједници правних тијела морају имати високу школску спрему, завршен правни факултет.

**Члан 34.**

(Разрјешење чланства у правном тијелу)

Члан правног тијела може бити разријешен функције (чланства) те по потреби, замијењен путем УО РСРС за преостали период мандата (чланства) у случају:

а) смрти;

б) оставке;

ц) неспособности обављања дужности због тешке болести или несреће;

д) разрјешења према одредбама Статута РСРС;

е) уколико према оцјени УО РСРС своју функцију обавља на незадовољавајући начин;

ф) када члан не присуствује на најмање двије прописно сазване сједнице комитета без оправданог разлога током исте календарске године.

Ако једно од правних тијела буде сведено на 2 (два) или мање чланова (укључујући и замјенске), УО РСРС одмах сазива ванредну Скупштину РСРС за избор нових чланова/замјенских чланова, како би се употпунило одређено правно тијело за остатак мандата.

**Члан 35.**

(Кворум и одлуке)

Предсједавајући сваког правног тијела сазива сједнице и упућује позив са дневним редом. Сваки члан се може замијенити замјенским чланом када такав члан не може присуствовати из оправданих разлога (несрећа, болест, одмор, итд.)

Кворум присуства за правна тијела је најмање 2 (два) од позваних чланова за текуће предмете. Ако се не постигне кворум присуства, у року од наредних 7 (седам) дана се сазива други састанак, гдје најмање 2 (два) од позваних чланова морају бити присутни. Одлуке се доносе, ако их подрже најмање 2 члана..

Правна тијела могу доносити одлуке и писаним очитовањем чланова комисије (путем фаxа или е-маила) ако се не ради о хитним питањима и одлукама од посебног и одлучног значаја за РСРС.

**Члан 36.**

(Примјена одредби о раду комитета на правна тијела)

Одредбе о раду комитета које се односе на начела у раду (члан 7.), предсједавајућег (члан 8.), секретара (члан 9.), сарадњу, подршку и радне групе (члан 10.), присуство и учесталост састанцима (члан 11.), дневни ред састанка (члан 12.), записник-листу активности (члан 14.), етичко и професионалнио понашање и остале обавезе (члан 15), примјењују се и на правна тијела.

**Члан 37.**

(Примјена одговарајућих правилника)

Детаљни прописи, процедуре и начин рада Дисциплинске комисије и Комисије за жалбе прописани су Статутом РСРС и Дисциплинским правилником РСРС.

**В ЗАВРШНЕ ОДРЕДБЕ**

**Члан 38.**

Овај Правилник ступа на снагу даном усвајања.